પેટ્રોલ-ડીઝલના રોજિંદા ભાવવધારાએ દેશના મધ્યમવર્ગની પરેશાની વધારી દીધી છે. સરકાર આ ભાવ વધારા માટે ક્રૂડ ઓઇલના આંતરરાષ્ટ્રીય ભાવવધારાને જવાબદાર ગણાવીને હાથ ખંખેરી નાંખે છે. સરકાર કહે છે કે પેટ્રોલ-ડીઝલના ભાવ ઓઇલ કંપનીઓ ક્રૂડના ભાવની રોજિંદી વધઘટના આધારે નક્કી કરે છે. સરકાર તેમાં દખલ કરતી નથી. આ વાત અર્ધસત્ય છે. ભાજપને કર્ણાટક વિધાનસભાની ચૂંટણીમાં લોકોના મતની જરૃર હતી એટલે લગભગ એક મહિના સુધી ભાવની રોજિંદી વધઘટ સ્થગિત કરી દેવામાં આવી હતી. હવે ચૂંટણી પૂરી થઈ એ પછી તેમાં રોજ ભાવવધારો થઈ રહ્યો છે. સરકાર ધારે તો તેમાં રાહત આપી શકે તેમ છે, પરંતુ સરકાર પણ ઇંધણના ભાવવધારાના પગલે તેના પર લેવામાં આવતા ઊંચા દરના વેરાથી તિજોરી ભરવાનું વલણ રાખે છે. દેશમાં ડૉલર સામે રૃપિયાનું મૂલ્ય ઘટી રહ્યું છે તેને કારણે ક્રૂડ સહિતની તમામ જણસોની આયાત મોંઘી પડી રહી છે. પેટ્રોલ-ડીઝલના ભાવવધારાનું એ પણ એક કારણ છે. રૃપિયાને ગગડતો અટકાવવા માટે સરકાર અને રિઝર્વ બેન્ક પગલાં લેવામાં વિલંબ કેમ કરે છે એ પણ લોકો સમજી શકતા નથી. નાણાપ્રધાન અરુણ જેટલી બીમાર છે અને નાણા ખાતાનો હવાલો પીયૂષ ગોયલને સોંપવામાં આવ્યો છે, પરંતુ તેઓ પણ આ બાબતને ગંભીરતાથી લેતા ન હોવાનું જણાય છે, પરંતુ પેટ્રોલ-ડીઝલનો ભાવવધારો સમગ્રપણે દેશના અર્થતંત્રને હાનિ પહોંચાડી રહ્યો છે. હવે તો આર્થિક નિષ્ણાતો પણ એ વિશે બોલવા લાગ્યા છે. સ્ટેટ બેન્ક ઑફ ઇન્ડિયાના ઇકો રેપ રિપોર્ટ અનુસાર આ ભાવવધારો એ વાતની પ્રતીતિ કરાવે છે કે હવે ઓઇલોનોમિક્સને સમજવાનો સમય પાકી ગયો છે. આ અહેવાલ અનુસાર પેટ્રોલ-ડીઝલનો ભાવવધારો ચાલુ રહેશે તો ચાલુ ખાતાની ખાધમાં ૨.૫ ટકા સુધીનો વધારો થશે. મતલબ દેશના જીડીપીમાં ૧૬ બેસીસ પોઇન્ટનો ઘટાડો થઈ શકે છે. સરકાર સ્થિતિ પર નજર રાખી રહી છે. એવા નિવેદનોનો કોઈ મતલબ રહેતો નથી. સરકારને ઘણા વખતથી એવું સૂચન કરવામાં આવે છે કે પેટ્રોલ-ડીઝલ પર લેવામાં આવતા વેરાના દરમાં ઘટાડો કરવો જોઈએ. સરકાર એ વિશે વિચારવા જ તૈયાર નથી. ડૉલર સામે રૃપિયાના મૂલ્ય ઘટાડાનું એક કારણ ક્રૂડના ભાવવધારાને ગણવામાં આવે છે તો બીજું કારણ વિદેશી રોકાણમાં થઈ રહેલા ઘટાડાનું પણ છે. વિદેશી રોકાણકારો તો જ્યાં વધુ વળતર મળે ત્યાં રોકાણ કરતા હોય છે. તાજેતરના દિવસોમાં તેમને અમેરિકી બોન્ડ્સમાં સારું વળતર મળવા લાગ્યું છે એટલે વિદેશી રોકાણકારો એ તરફ વળ્યા છે. તેને કારણે ડૉલરની માગ વધી છે અને રૃપિયાની સરખામણીમાં ડૉલર મોંઘો થયો છે. આ પ્રવાહને રોકવાનું સરકાર માટે મુશ્કેલ જણાય છે.